กระทรวงสาธารณสุข ประสานพลัง อสม. ร่วมสื่อสารให้ความรู้ คนในชุมชนเกี่ยวกับการนำพืชกัญชาไปใช้อย่างถูกต้อง
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวในการเปิดงาน “เสริมสร้างแกนนำอาสาสมัครสาธารณสุขประจำหมู่บ้าน (อสม.) ในการใช้กัญชาทางการแพทย์เพื่อสุขภาพอย่างปลอดภัยในชุมชน” ว่า กระทรวงสาธารณสุขขับเคลื่อนนโยบายกัญชาทางการแพทย์ มุ่งหวังให้ประชาชนได้ใช้ประโยชน์ในการนำมารักษาและดูแลสุขภาพตนเองเบื้องต้นได้ จึงจำเป็นต้องมีการสื่อสารทำความเข้าใจเพื่อให้เกิดการนำพืชกัญชามาใช้ได้อย่างถูกต้อง ระหว่างที่พระราชบัญญัติกัญชา กัญชง อยู่ในขั้นตอนการพิจารณา โดยมุ่งเน้นสื่อสารตามมาตรการ 5 ด้านของกระทรวงสาธารณสุขคือ ด้านการส่งเสริมการใช้ทางการแพทย์และสุขภาพ เน้นให้ความรู้เรื่องประโยชน์ ผลกระทบ ผลข้างเคียง ด้านการควบคุมด้วยกฎหมาย ด้านการเฝ้าระวังป้องกันการใช้ในทางที่ผิด ด้านการวางระบบการดูแลรักษาพยาบาลและบำบัดรักษา และด้านการกำกับติดตามผลการขับเคลื่อนตามมาตรการที่กำหนด และขับเคลื่อนให้เกิดการควบคุมป้องกันบุคคลและสังคมไม่ให้เกิดผลกระทบ อสม. ที่เป็นแกนนำสุขภาพภาคประชาชนกว่า 1.05 ล้านคนทั่วประเทศ ถือเป็นกำลังสำคัญที่จะช่วยสื่อสารข้อมูล ให้ความรู้แก่คนในชุมชนเกี่ยวกับการนำพืชกัญชาไปใช้ทางการแพทย์และดูแลสุขภาพตนเองเบื้องต้นอย่างถูกต้องปลอดภัย พร้อมทั้งช่วยกันเฝ้าระวัง ป้องกัน ผลข้างเคียงไม่พึงประสงค์ที่อาจเกิดขึ้นและเน้นย้ำไม่ให้มีการนำไปใช้เพื่อการสูบ เสพ และสันทนาการ